钦定古今图书集成/明伦汇编/官常典/第537卷 > 李濬
## 钦定古今图书集成/明伦汇编/官常典/第537卷 > 李濬

按《明外史》本传：“濬，和州人。父旺，洪武中燕山左护卫
副千户。濬嗣官。燕师起，夺九门，攻居庸，克蓟州，募兵
密云，攻松亭关，破南军于真定。从收大宁。郑村坝之
战，率精骑突阵，众鼓噪乘之，大捷。转战山东，为前锋。
至小河，猝与南军遇，率敢死士先断河桥路，南军不
能争。王至，遂大败之。累迁都指挥使，封襄城伯，禄千”
石。永乐元年出镇江西。永新盗起，捕诛其魁。寻召还，
卒。子隆，字彦平，年十五嗣封。雄伟有将略。数从北征，
出奇料敌。成祖器之。既迁都，以南京根本地，命留守。
仁宗即位，移镇山海。未几，复守南京。隆读书好文，论
事侃侃，清慎守法，尤敬礼士大夫。在南京十八年，先
后赐玺书二百馀。及召还，南都民流涕送之江上。正
统五年入总禁军。十一年巡边大同。赐宝刀一，申饬
戒备，内外凛凛，迄还不僇一人。明年卒。子珍嗣。